***ALOHAnet*** jeb **tīkls *ALOHA*** bija datortīkls to attīstības pirmsākumos. Tas tika radīts Havaju universitātē un darboties sāka 1971. gadā, demonstrējot plašākai sabiedrībai bezvadu datu pārraides tīklu. Tīkla nosaukums ir saīsinājums no "Additive Links On-line Hawaii Area".

*ALOHA* tīkls tā darbībai izmantoja eksperimentālu īpaši augstu frekvenci (UHF). Tīkla darbība bija iespējama arī izmantojot vada un satelīttehnoloģijas. ALOHA tīkla brīvpiekļuves principi tika pielietoti *Ethernet* kabeļu tīklos un *Marisat* satelīta tīklā.

Astoņdesmito gadu sākumā kļuva pieejamas mobilo tīklu frekvences, un 1985. gadā ASV teritorijā tika piešķirtas frekvences, kas piemērotas *Wi-Fi*. Šīs likumdošanas izmaiņas ļāva izmantot ALOHA brīvpiekļuves principus gan *Wi-Fi*, gan mobilo tālruņu tīklos.

1980. gados ALOHA kanālus ierobežotā veidā izmantoja 1G mobilajos tīklos signālēšanas un kontroles vajadzībām. Astoņdesmito gadu beigās Eiropas standartizācijas grupa GSM, kas strādāja pie Eiropas mobilās komunikāciju sistēmas GSM, ievērojami paplašināja ALOHA kanālu izmantošanu piekļuvei radio kanāliem mobilajā telefonijā. Turklāt 2G mobilajos tīklos tika ieviesta īsziņu sūtīšana. 2000. gadu sākumā 2,5G un 3G mobilajiem tīkliem tika pievienoti papildu ALOHA kanāli, plaši sākot pielietot GPRS.

Tīkla ALOHA protokoli
---------------------

**Pure ALOHA**. Šī ir sākotnējā protokola versija kas tika ieviesta ALOHA tīklā. Tās pamatprincipu var raksturot šādi:

* Ja jums ir dati, kurus sūtīt, nosūtiet tos
* Ja datu pārsūtīšanas laikā datus saņemat no citas stacijas, tad ir notikusi ziņojumu sadursme. Šajā gadījumā visiem datu raidītājiem jāmēģina ziņojums atkārtoti pēc laika intervāla.

Pure ALOHA protokols pirms nosūtīšanas nepārbauda, vai kanāls ir aizņemts. Tādēļ var notikt sadursmes un datus var nākties nosūtīt atkārtoti. ALOHA nevar izmantot 100% no sakaru kanāla jaudas. Tas, cik ilgi stacija gaida, pirms tā pārraida ziņojumu, un sadursmes iespējamība ir savstarpēji saistīti. Abi minētie faktori ietekmē to, cik efektīvi kanālu var izmantot.

**Slotted ALOHA**. Sākotnējā ALOHA protokola uzlabojums bija "Slotted ALOHA", ar kuru tika ieviesti noteikti laika intervāli un palielināta maksimālā tīkla caurlaidspēja. Raidītājs var sākt pārraidi tikai laika intervāla sākumā, tādējādi sadursmes iespējamība tiek mazināta. Šajā gadījumā jāņem vērā tikai pārraides mēģinājumi 1 kadra laikā, nevis 2 secīgi kadru laiki, jo sadursmes var notikt tikai katrā laika intervālā.
Slotted ALOHA protokols tiek izmantots zemu datu pārraides ātruma taktisko satelītu sakaru tīklos, ko veic militārajām vajadzībām. Tāpat tas tiek izmantots civilo satelītu sakaru tīklos, mobilās telefonijas vajadzībām un RFID tehnoloģijās.

Atsauces
--------

1. ↑  «ALOHA». LZA. Skatīts: 2020. gada 23. maijā.
2. ↑  N. Abramson (December 2009). *The ALOHAnet — Surfing for Wireless Data*, IEEE Communications Magazine. 47 (12): 21—25. (angliski)
3. ↑  Robert M. Kamins, Robert E. Potter. *Måalamalama: A History of the University of Hawai'i.* University of Hawaii Press. 1998. 159. lpp. ISBN 9780824820060.(angliski)
4. ↑  Robert M. Metcalfe, David R. Boggs. *Ethernet: Distributed Packet Switching for Local Computer Networks*. Comm. ACM. 19 (7): 395–404.. lpp.(angliski)
5. ↑  David W. Lipke. *MARISAT - A maritime satellite communications system*.(angliski)
6. ↑  *Authorization of Spread Spectrum Systems Under Parts 15 and 90 of the FCC Rules and Regulations*. Federal Communications Commission. 1985. gada 18. Jūnijs. Arhivēts no oriģināla 2007-09-28. Skatīts 2020-05-23.(angliski)
7. ↑  B. Stavenow. *Throughput-Delay Characteristics and Stability Considerations of the Access Channel in a Mobile Telephone System*. Proceedings of the 1984 ACM SIGMETRICS Conference on Measurement and Modeling of Computer Systems. 105–112.. lpp.(angliski)
8. ↑  Will Crowther. *A System for Broadcast Communication: Reservation-ALOHA*. Proceedings of the 6th Hawaii International Conference on Systems Sciences. Honolulu. 371–374.. lpp.(angliski)
9. ↑  Roberts Lawrence G. *ALOHA Packet System With and Without Slots and Capture*. Computer Communications Review. 5 (2): 28–42.. lpp.(angliski)